ORDE do 27 de marzo de 2007 pola que se establecen as bases polas que se rexerá a concesión da prestación económica de pagamento único por fillo/a menor de tres anos para o ano 2007.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 03/04/2007

O Estatuto de autonomía de Galicia no seu artigo 27.23º asígnalle á Comunidade Autónoma competencia exclusiva en materia de asistencia social.
A Lei 3/1997, do 9 de xuño, galega da familia, a infancia e da adolescencia establece no seu artigo 3.2º como principio reitor da actuación dos poderes públicos de Galicia o impulso dunha política integral de apoio á familia que teña en conta as súas necesidades básicas e as dos seus membros, regulando, segundo o artigo 11.3º aquelas prestacións económicas ou técnicas, que teñan por obxecto incidir favorablemente nas situacións de carencia familiar.
O texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro e modificado pola Lei 14/2004, do 29 de decembro, de medidas tributarias e de réxime administrativo, establece nos seus artigos 78 e 79 o réxime xeral de concesión de axudas e subvencións con cargo aos orzamentos xerais da comunidade autónoma.
O procedemento establecido nesta orde non se trata dun procedemento de concorrencia competitiva porque a percepción da prestación está unicamente condicionada polo requisito de non estar obrigado a presentar a declaración da renda por razón dos ingresos obtidos en 2005.
A Xunta de Galicia, co fin de paliar, na medida do posible, os gastos dos primeiros anos de crianza dun fillo/a establece deducións da cota integra autonómica do imposto sobre a renda das persoas físicas polo nace
mento de fillos/as. Por outra banda, a Lei 14/2006, do 28 de decembro, de orzamentos xerais da comunidade autónoma para o ano 2007 prevé na súa disposición adicional oitava que aquelas persoas que, na data da entrada en vigor desta lei, tivesen fillos/as menores de tres anos terán dereito a percibir unha prestación de 360 euros por cada un cando, por razón dos ingresos obtidos durante o ano 2005, nin elas nin ningún dos membros da súa unidade familiar estivesen obrigados a presentar a declaración polo imposto sobre a renda das persoas físicas correspondente a ese período. A percepción desta prestación axustarase ao procedemento que estableza a Vicepresidencia da Igualdade e do Benestar, pero exixirá xustificación documental dos requisitos precisos para o seu gozo, sen que o mesmo fillo/a poida dar lugar a máis dunha prestación. Esta orde ten por obxecto regular os requisitos e procedemento para a percepción desta prestación.
Con este fin, na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, na aplicación 05.20.312B.480.0 existe partida orzamentaria consignada pola contía de 4.950.000 euros para as prestacións que se establecen no articulado da presente orde. Este crédito poderá ser obxecto de ampliación, tal e como se establece no artigo 7.un g) da referida Lei 14/2006, de orzamentos.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto.
Esta orde ten por obxecto establecer as bases polas que se rexerá a concesión da prestación familiar por fillo/a menor de tres anos así como a convocatoria destas axudas para o presente ano 2007.
Artigo 2º.-Persoas beneficiarias.
1. Poderán ser beneficiarias desta prestación aquelas persoas que teñan fillos/as menores de tres anos o 1 de xaneiro de 2007 (nacidos entre o 2-1-2004 e o 1-1-2007, inclusives) e que, por razón dos ingresos obtidos durante o ano 2005, nin elas nin ningún membro da unidade familiar estivesen obrigadas a presentar a declaración do imposto sobre a renda das persoas físicas correspondente a este período.
Quedan excluídas aquelas unidades familiares en que os seus ingresos considerados de forma individual ou conxunta, segundo a opción de tributación elixida, superasen no exercicio 2005 os 22.000 euros sumadas a parte xeral e especial da declaración do IRPF.
No caso de fillos/as adoptados/as ou acollidos/as entre o 31 de decembro de 2005 e o 31 de decembro de 2006, a prestación concederase durante os tres anos posteriores á data da inscrición da adopción ou do acollemento no Rexistro Civil. Cando non sexa necesaria a inscrición, a prestación concederase a partir da data da resolución xudicial ou administrativa que a declare.
2. Nos supostos de nulidade, separación ou divorcio dos proxenitores, o beneficiario da prestación será o pai/nai que teña a custodia dos fillos/as, de acordo co establecido no convenio regulador ou sentenza de separación ou divorcio.
3. En ningún caso poderán ser beneficiarios os proxenitores privados da patria potestade dos seus fillos/as,
ou se a tutela ou garda for asumida por unha institución pública.
4. Os estranxeiros que residan en Galicia poderán beneficiarse desta prestación sempre que cumpran as condicións da Lei orgánica 4/2000, sobre dereitos e liberdades dos estranxeiros en España e os requisitos establecidos na presente norma e teñan a condición de contribuíntes para os efectos do disposto na Lei 35/2006, do 28 de novembro, do imposto da renda das persoas físicas.
Artigo 3º.-Requisitos.
Será requisito necesario para a concesión da prestación:
-Que os proxenitores teñan a súa residencia habitual en Galicia. No caso de que da documentación presentada se poida deducir que isto non é así poderáselles requirir para que acheguen documentación complementaria que o demostre.
-Que na data da solicitude os nenos/as convivan coa persoa solicitante.
Artigo 4º.-Tipo de axuda e contía.
A prestación consistirá nun pagamento único por cada fillo/a menor de tres anos, sendo a contía da prestación de 360 euros por cada un dos fillos/as, sen que o mesmo fillo/a poida dar lugar a máis dunha prestación en virtude desta convocatoria.
Artigo 5º.-Solicitudes e documentación.
1. Novas solicitudes:
A solicitude formalizarase no modelo oficial que figura como anexo I desta orde, xunto coa seguinte documentación:
a) Fotocopia do DNI/NIF ou NIE da persoa solicitante e do seu cónxuxe ou parella.
b) Fotocopia do libro de familia ou certificación literal de nacemento do rexistro civil de cada un dos fillos/as menores de tres anos.
c) Certificado de empadroamento da persoa solicitante.
d) Copia da sentenza de nulidade, separación ou divorcio e do convenio regulador, de ser o caso.
e) Nos supostos de adopción ou tutela, copia do auto xudicial de adopción ou da resolución xudicial de constitución da tutela.
f) Nos casos de proxenitores solteiros con fillos/as recoñecidos polo outro proxenitor pero sen que exista convivencia entre pai e nai, certificado de convivencia.
g) Fotocopia da folla da cartilla de aforros na que figure o número de conta na cal desexe recibir o ingreso, e na cal deberá figurar como titular a persoa solicitante. No caso de non dispoñer de cartilla de aforros, poderá presentarse unha certificación bancaria que indique expresamente que a persoa solicitante é titular da conta a que se refire.
h) Unha declaración do conxunto de todas as axudas solicitadas ou concedidas por este mesmo concepto por calquera Administración pública, ou calquera dos seus organismos, entes ou sociedades (anexo III).
Respecto do solicitante, a presentación da solicitude da prestación comportará a autorización da Secretaría Xeral da Igualdade para obter da Axencia Estatal de
Administración Tributaria e da Consellería de Economía e Facenda os datos de carácter tributario necesarios para a determinación da renda, e para o pagamento da prestación (tal e como se establece no artigo 43 da Lei 14/2006, do 28 de decembro de orzamentos xerais da Comunidade Autónoma de Galicia para o ano 2007) sendo necesaria a autorización expresa do resto dos membros da unidade familiar, que deberán presentar debidamente cumprimentado o anexo II.
2. Solicitudes para persoas anteriormente beneficiarias:
Se a persoa solicitante recibiu a prestación familiar por fillo menor de tres anos no ano 2006 e non ten solicitadas nin concedidas outras axudas por este mesmo concepto, só terá que presentar a solicitude formalizada no modelo oficial (anexo I), sempre e cando non se modificasen as circunstancias persoais, xurídicas e económicas determinantes do dereito de prestación.
Neste caso, poderá obterse a solicitude debidamente cuberta no enderezo
http://www.xunta.es/aplicacions/pfc.
Aquelas solicitudes que se presenten eliminando delas algún dos proxenitores que figuraba o ano anterior, deberán estar acompañadas da xustificación documental correspondente:
-En caso de separación copia da sentenza de nulidade, separación ou divorcio e do convenio regulador, de ser o caso.
-No caso de parellas de feito certificado de convivencia, que poderá substituírse por un informe dos servizos sociais do concello.
-En caso de falecemento certificado de defunción ou copia da folla do libro de familia onde figure esta circunstancia.
En calquera dos dous casos, se a solicitude non estivese debidamente cuberta ou non se presentase a documentación sinalada, requirirase o interesado para que no prazo de 10 días emende a falta ou presente os documentos preceptivos, con indicación de que, se así non o fixese, entenderase que desiste da súa petición, logo da resolución que deberá ser ditada nos termos previstos no artigo 42 da Lei 30/1992, de 26 de novembro, de réxime xurídico das administracións públicas e do procedemento administrativo común.
Artigo 6º.-Lugar e prazo para a presentación de solicitudes.
1. O prazo de presentación das solicitudes será de corenta días naturais, contado a partir do día seguinte ao da publicación desta orde no Diario Oficial de Galicia.
2. A presentación da solicitude poderá facerse, á elección da persoa solicitante, por vía escrita ou por vía telemática:
a) Vía escrita:
A solicitude máis a documentación requirida presentarase no rexistro da Vicepresidencia da Igualdade e do Benestar, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
b) Vía telemática:
A vía telemática establécese como un mecanismo de presentación nun único trámite para aqueles solicitantes que reúnan os seguintes requisitos:
-A persoa solicitante deberá ter sido beneficiario destas axudas no ano 2006, e non teren variado as circunstancias persoais, xurídicas e económicas determinantes do dereito á prestación.
-A persoa solicitante non deberá ter solicitadas ou concedidas outras axudas por fillos menores de tres anos para esta mesma finalidade.
-As persoas solicitantes deberán posuír un certificado dixital baixo a norma X.509 V3 expedido pola Fábrica Nacional de Moeda e Timbre-Real Casa da Moeda.
Poderá accederse a esta vía de presentación a través da aplicación informática establecida no enderezo da internet
http://www.xunta.es/aplicacions/pfc
, onde se disporán os medios de axuda para a presentación de solicitudes.
Unha vez asinado co certificado dixital do solicitante o anexo I da solicitude, procederase á transferencia telemática da dita documentación ao Rexistro Telemático da Xunta de Galicia creado polo Decreto 200/2003, do 20 de marzo.
Artigo 7º.-Resolución.
1. Correspóndelle ao vicepresidente da Igualdade e do Benestar, a resolución destas axudas no prazo de seis meses contado desde o día seguinte ao da data en que a solicitude teña entrada no rexistro do órgano competente para a súa tramitación.
Transcorrido o dito prazo sen recaer resolución expresa, as solicitudes teranse por desestimadas.
2. As resolucións recaídas neste procedemento esgotan a vía administrativa, e contra elas pode interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto, no prazo dun mes a partir do día seguinte ao da notificación da dita resolución. Neste caso non poderá interpoñerse recurso contencioso-administrativo ata que sexa resolto expresamente ou por desestimación presunta o recurso de reposición.
Artigo 8º.-Compatibilidade.
As prestacións reguladas na presente orde serán compatibles con calquera outra establecida tanto polas administracións públicas ou calquera dos seus organismos, entes ou sociedades, como por calquera entidade privada.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 9º.-Pagamento.
O pagamento das prestacións reguladas nesta orde farase unicamente na conta que os solicitantes fagan constar no anexo I. Esta conta ten que permanecer activa, para estes efectos, en canto non se teña cons
tancia da finalización do expediente, de xeito que se se cancela, enténdese que se rexeita a axuda. A administración non se fará responsable da imposibilidade de efectuar o ingreso por causas alleas á propia tramitación do expediente.
O pagamento axustarase ao establecido no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo.
Artigo 10º.-Obrigas dos beneficiarios.
As persoas beneficiarias desta prestación quedan obrigadas a someterse ás actuacións de comprobación que deba efectuar a entidade concedente e as de control financeiro que correspondan á Intervención Xeral da Comunidade Autónoma así como ás previstas na lexislación do Tribunal de Contas e do Consello de Contas no exercicio das súas funcións de fiscalización e control do destino destas axudas.
Artigo 11º.-Revogación da prestación.
Procederá a revogación das axudas así como o reintegro das cantidades percibidas e a exixencia do xuro de demora devengado desde o momento do seu pagamento nos casos e nos termos previstos no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo.
Disposicións adicionais
Primeira.-A concesión destas prestacións terá como límite global o crédito consignado no orzamento da Secretaría Xeral da Igualdade para estes fins.
Segunda.-As persoas beneficiarias atópanse suxeitas ao réxime de infraccións e sancións que en materia de subvencións establece o artigo 79 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 30 de decembro, modificado pola Lei 14/2004, do 29 de decembro, de medidas tributarias e de réxime administrativo.
Terceira.-As prestacións económicas concedidas non se publicarán no Diario Oficial de Galicia, por ser un dos supostos de excepción contidos no artigo 18.3º da Lei 38/2003, do 17 de novembro, de subvencións e no artigo 9.3º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Segunda.-Facúltase a secretaria xeral da Igualdade para ditar cantas disposicións sexan precisas en relación coa presente norma.
Santiago de Compostela, 27 de marzo de 2007.
Anxo Manuel Quintana González
Vicepresidente da Igualdade e do Benestar
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA